CELEX: 32019D0813(01)
Language: ro
Date: 2019-08-08 00:00:00
Title: Decizia de punere în aplicare a Comisiei din 8 august 2019 privind publicarea în Jurnalul Oficial al Uniunii Europene a cererii de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului [„Αρσενικό Νάξου” (Arseniko Naxou) (DOP)]

13.8.2019   
               
               
                  RO
               
               
                  Jurnalul Oficial al Uniunii Europene
               
               
                  C 271/68
               
            
         DECIZIA DE PUNERE ÎN APLICARE A COMISIEI
         din 8 august 2019
         privind publicarea în Jurnalul Oficial al Uniunii Europene a cererii de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului
         [„Αρσενικό Νάξου” (Arseniko Naxou) (DOP)]
         (2019/C 271/04)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (1), în special articolul 50 alineatul (2) litera (a),
         întrucât:
         
                     (1)
                  
                  
                     Grecia a transmis Comisiei o cerere de protecție a denumirii „Αρσενικό Νάξου” (Arseniko Naxou) în conformitate cu articolul 49 alineatul (4) din Regulamentul (UE) nr. 1151/2012.
                  
               
                     (2)
                  
                  
                     În conformitate cu articolul 50 din Regulamentul (UE) nr. 1151/2012, Comisia a examinat cererea și a ajuns la concluzia că aceasta îndeplinește condițiile stabilite în regulamentul respectiv.
                  
               
                     (3)
                  
                  
                     Pentru a se permite depunerea de acte de opoziție în conformitate cu articolul 51 din Regulamentul (UE) nr. 1151/2012, documentul unic și trimiterea la publicarea caietului de sarcini al produsului menționate la articolul 50 alineatul (2) litera (a) din regulamentul respectiv pentru denumirea „Αρσενικό Νάξου” (Arseniko Naxou) ar trebui publicate în Jurnalul Oficial al Uniunii Europene,
                  
               DECIDE:
         
            Articol unic
            Documentul unic și trimiterea la publicarea caietului de sarcini al produsului menționate la articolul 50 alineatul (2) litera (a) din Regulamentul (UE) nr. 1151/2012 pentru denumirea „Αρσενικό Νάξου” (Arseniko Naxou) (DOP) sunt incluse în anexa la prezenta decizie.
            În conformitate cu articolul 51 din Regulamentul (UE) nr. 1151/2012, publicarea prezentei decizii conferă dreptul de opoziție la înregistrarea denumirii menționate la primul paragraf al prezentului articol în termen de trei luni de la data publicării prezentei decizii în Jurnalul Oficial al Uniunii Europene.
         
         
            Adoptată la Bruxelles, 8 august 2019.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 343, 14.12.2012, p. 1.
      
      
         
            ANEXĂ
            DOCUMENT UNIC
            
               „ΑΡΣΕΝΙΚΟ ΝΑΞΟΥ” (ARSENIKO NAXOU)
            
            
               Nr. UE: PDO-GR-02323 – 6.11.2017
            
            
               DOP ( X ) IGP ( )
            
            1.   Denumirea (denumirile)
            
            „Αρσενικό Νάξου” (Arseniko Naxou)
            2.   Statul membru sau țara terță
            
            Grecia
            3.   Descrierea produsului agricol sau alimentar
            
            3.1.   Tipul de produs
            
            Clasa 1.3 Brânzeturi
            3.2.   Descrierea produsului căruia i se aplică denumirea de la punctul 1
            
            „Arseniko Naxou” este o brânză de masă, tare, maturată, de fabricație artizanală, din lapte de capră și de oaie nepasteurizat.
            Brânza „Arseniko Naxou”, comercializează sub formă de roți întregi, prezintă următoarele caracteristici fizice: formă cilindrică, greutate de 1-4 kilograme și o culoare de la alb-fildeșiu la galben-pal, cu crustă tare și grosime relativ subțire.
            Conținutul de grăsimi în substanță uscată nu trebuie să fie mai mic de 43 %, conținutul de proteine nu trebuie să fie mai mic de 27 %, în timp ce conținutul de umiditate nu trebuie să depășească 38 % și conținutul de sare nu trebuie să depășească 3,5 %.
            Caracteristicile organoleptice ale produsului, care îl disting de alte brânzeturi tari, sunt gustul intens, picant, sărat-dulce și plăcut, textura untoasă și moale și aroma bogată. În cursul procesului de maturare, brânza devine mai picantă și mai aromată.
            Deoarece se utilizează lapte nepasteurizat, maturarea „Arseniko Naxou” trebuie să fie de cel puțin trei luni înainte de a fi comercializată pentru consum, pentru a se asigura absența microorganismelor nedorite. Perioada de fabricație a produsului este din decembrie până în mai.
            3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)
            
            Ovinele și caprinele din zonele muntoase și semi-muntoase din Naxos sunt rase locale și încrucișări ale acestora, adaptate la condițiile care predomină în aceste regiuni, crescute în mod tradițional în unități de creștere extensive. Din luna decembrie până în jurul lunii mai, perioada producției de lapte din care se produce „Arseniko Naxou”, animalele se hrănesc cu vegetația locală din zonă care se află în plină dezvoltare datorită ploilor de iarnă și primăvară (cimbru, Genista acanthoclada, Cistus spp., Sanguisorba minor, Calicotome villosa, Pistacia lentiscus, Quercus coccifera etc.). În cazul în care condițiile meteorologice sunt nefavorabile, animalele sunt hrănite cu furaje uscate produse în aria geografică (orz, ovăz, vicia, trifoi). În perioada iunie-septembrie, perioada de reducere a producției de lapte în care produsul nu este fabricat, animalele pasc și se hrănesc cu furaje complementare produse local și cu furaje produse în afara ariei geografice (boabe de cereale bogate în amidon, tărâțe, paie). Din octombrie până în noiembrie, din cauza vegetației naturale reduse și a nevoilor crescute ale animalelor, alimentația este completată prin utilizarea furajelor uscate produse local și a furajelor provenite din alte arii geografice. Procentajul maxim de furaje complementare produse în afara ariei geografice nu depășește anual 40 % din materia uscată.
            Materiile prime de bază pentru producerea „Arseniko Naxou” sunt: lapte, cheag, sare și ulei.
            3.4.   Etape specifice ale producției care trebuie să se desfășoare în aria geografică delimitată
            
            Etapele legate de producția și prelucrarea laptelui, precum și de fabricarea și maturarea produsului final se desfășoară în aria geografică delimitată.
            3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată
            
            Ambalarea se face în aria geografică delimitată în așa fel încât să se asigure: (a) calitatea produsului în timpul depozitării și al transportului, protejându-l împotriva agenților fizici (umiditate, lumină, temperatură, praf, gaze de ardere) și a agenților biologici (bacterii, ciuperci, virusuri); (b) trasabilitatea produsului; și (c) monitorizarea cantităților produse, ambalate și vândute și conformitatea materiilor prime autorizate și a metodelor de fabricație.
            Ambalarea trebuie să fie efectuată de producător în hârtie de împachetat sau în alte ambalaje de uz alimentar.
            3.6.   Norme specifice privind etichetarea produsului la care se referă denumirea înregistrată
            
            Pe roata întreagă trebuie să figureze o etichetă care să indice următoarele mențiuni:
            
                        —
                     
                     
                        denumirea „Arseniko Naxou”, urmată de mențiunea „Denumire de origine protejată” sau de acronimul DOP;
                     
                  
                        —
                     
                     
                        „din lapte crud”;
                     
                  
                        —
                     
                     
                        denumirea și adresa întreprinderii producătoare și/sau a întreprinderii de ambalare;
                     
                  
                        —
                     
                     
                        data fabricației.
                     
                  4.   Delimitarea concisă a ariei geografice
            
            Aria de producție și de maturare a brânzei cuprinde ansamblul teritoriului administrativ al următoarelor localități: Apeiranthos, Damarionas, Danakos, Keramoti, Koronida, Koronos, Kinidaros, Messi, Moni, Filoti și Chalkio din Naxos și Cicladele mici.
            5.   Legătura cu aria geografică
            
            5.1.   Specificitatea ariei geografice
            
            
               Solul:
            
            Aria de producție a brânzei se situează în partea muntoasă și semi-muntoasă a insulei, care ocupă extremitățile de nord și de est. Regiunea este caracterizată de declivități, de prezența teraselor și a marilor suprafețe de pășune.
            
               Climat:
            
            Clima din Naxos este de tip temperat „mediteraneean insular”: temperată, blândă și umedă, cu vânturi puternice. În regiunile muntoase ale insulei, temperaturile sunt cu aproximativ 5 °C mai scăzute, umiditatea relativă medie anuală ajunge la 85 % și nivelul de precipitații este de 770 mm. Uneori se înregistrează căderi masive de zăpadă.
            
               Vegetație:
            
            Condițiile specifice de temperatură, umiditate și precipitații permit dezvoltarea asocierilor de plante erbacee montane tipice care constituie sursa principală de hrană a ovinelor și caprinelor.
            În aria delimitată există culturi extinse de măslini și de viță-de-vie. Zonele stâncoase ale munților sunt acoperite de vegetație scundă (garigă) și de vegetație cu înălțime medie sau mare (machia). În vegetația din machia sunt dominante Calycotome vilosa, Pistacia lentiscus, Quercus coccifera, Acer sempervirens, Quercus ilex și Platanus orientalis, care reprezintă o sursă prețioasă de hrană, în special pentru capre. Pe pajiștile din regiune cresc din abundență specii de plante endemice cum ar fi plantele erbacee Allium luteolum, Alyssum foliosum, Bolanthus greacus, Bupleurum aira, Campanula calaminthifolia, Centaurea oliverana, Cerastium runemarkii, Corydalis integra, Erysimum hayekii, Erysimum naxense, Galanthus ikariae, Galium conforme, Scutellaria virgaurea, Symphytum davisii, Verbascum adeliae, adecvate pentru pășunatul animalelor.
            
               Efective de animale:
            
            Caprele și oile sunt perfect adaptate la condițiile locale din regiune, sunt de statură mică și au un nivel scăzut de producție de lapte. Practica tradițională a pășunatului liber (metoda pășunatului extensiv) oferă animalelor posibilitatea de a se hrăni din pășunile din zonă, profitând de vegetația locală.
            
               Factorul uman:
            
            Încă din vremuri străvechi, „Arseniko Naxou” a jucat un rol foarte important în viața și în alimentația locuitorilor. Crescătorii-producători continuă și astăzi producția brânzei după metoda tradițională. Cunoștințele și experiența producătorilor de brânză aplicate pe parcursul diferitelor etape de producție constituie un element important al specificității produsului și un factor determinant al calității sale ulterioare. Capacitatea producătorilor de brânză de a identifica momentul ideal al coagulării laptelui, în care coagulul este gata să se separe, constituie un element determinant. Tăierea coagulului cu ajutorul unui instrument adecvat, astfel încât să se obțină o textură lăptoasă, amestecul efectuat încet, pentru a separa coagulul de zer, precum și presarea manuală a coagulului în forme pentru a îndepărta lichidele și pentru a-i conferi forma definitivă demonstrează faptul că procesul de producție este realizat manual. Pe parcursul maturării, producătorii experimentați pot identifica momentul oportun în care trebuie să intervină: (a) alegerea roților de brânză fabricate prin utilizarea metodei adecvate și îndepărtarea celor care nu sunt în conforme; (b) întoarcerea roților de brânză; și (c) acoperirea cu ulei de măsline sau precipitat din ulei de măsline, contribuind astfel în mod decisiv la calitatea brânzei.
            5.2.   Specificitatea produsului
            
            „Arseniko Naxou”
            
                        —
                     
                     
                        are un gust intens, picant, plăcut, sărat-dulce și o aromă bogată.
                        Caracteristicile sale organoleptice se datorează utilizării speciilor de plante endemice în hrana animalelor, ceea ce conferă laptelui și brânzei „Arseniko Naxou” gustul său intens și plăcut și aroma bogată. Specificitatea tehnologiei de producție, care utilizează lapte nepasteurizat, păstrează caracteristicile laptelui produs în zonă, iar prezența bacteriilor lactice indigene, care joacă un rol vital în ceea ce privește calitățile gustative ale brânzei, contribuie la gustul său picant și sărat-dulce.
                        Ea are o textură untoasă și onctuoasă datorată conținutului ridicat de grăsime. În cursul procesului de fabricație, „Arseniko Naxou” este prima brânză produsă din lapte proaspăt integral și conține mai multă grăsime.
                     
                  
                        —
                     
                     
                        Ea se caracterizează prin forma roților de brânză, care determină și forma brânzei. Prezintă o crustă tare și subțire datorită perioadei îndelungate de maturare. La formarea crustei contribuie, de asemenea, frământarea coagulului în forme, precum și acoperirea produsului cu sare și ulei.
                     
                  
                        —
                     
                     
                        Conținutul de grăsimi în greutate uscată (43 %) și conținutul de proteine (27 %) este mai mare în comparație cu alte brânzeturi de același tip.
                     
                  
                        —
                     
                     
                        Brânza poartă denumirea specială de „arseniko”, atribuită de către păstorii-producători de brânză din regiune pentru a sugera că este vorba de o brânză tare, care rezistă în timp, cu conținut ridicat de grăsime și proteine. Proprietățile sunt atribuite termenului „arseniko”, care înseamnă bărbat în limba greacă.
                     
                  5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
            
            „Arseniko Naxou” este rezultatul combinației dintre condițiile pedoclimatice din regiune, sistemul extensiv de creștere și metoda tradițională de fabricație.
            Geoistoria, geomorfologia, topografia și varietatea rocilor din regiune au contribuit la bogăția vegetației care constituie principala sursă de hrană pentru ovinele și caprinele de la care se obține produsul. Rasele locale de ovine și caprine sunt, datorită pășunatului liber pe pășunile montane și semi-montane, frugale, rezistente și adaptate perfect la mediul geografic specific.
            Condițiile climatice ale zonei favorizează:
            
                        (a)
                     
                     
                        prezența și dezvoltarea unui număr mare de plante aromatice agățătoare, erbacee, a arborilor și arbuștilor, care aparțin familiilor Labiatae (labiacee), Umbelliferae (umbelifere), Compositae (compozite) etc., care sunt consumate de animalele din speciile ovină și caprină, conferind aroma și gustul laptelui și brânzei care este produsă din acesta;
                     
                  
                        (b)
                     
                     
                        perioada lungă pe care ovinele și caprinele o petrec pe pășunile naturale din regiune și o mai bună valorificare a speciilor de plante endemice; și
                     
                  
                        (c)
                     
                     
                        maturarea „Arseniko Naxou”. Condițiile de temperatură și umiditate din regiune, unde temperatura nu scade sub 10 °C și umiditatea variază între 70 și 90 %, contribuie la maturarea naturală a produsului în incintele de depozitare și la fabricarea unei brânze cu structură și compoziție caracteristice. Nivelurile stabile de temperatură și umiditate, fără variații importante, au ca efect maturarea progresivă a produsului, contribuind astfel la evoluția calitativă și cantitativă în cursul procesului de maturație, determinând structura caracteristică a brânzei.
                     
                  Specificitatea sistemului de creștere (pășunat liber), aplicat în mod tradițional de crescătorii-producători din zonă, au ca efect exploatarea pășunilor și, prin urmare, a vegetației locale din regiune, contribuind totodată la caracteristicile organoleptice ale produsului.
            Caracteristica specifică a tehnicii de producție a „Arseniko Naxou” este utilizarea laptelui nepasteurizat, care permite prezența microflorei autohtone din țarcurile de adăpostire și din incintele de fabricare a brânzei, ceea ce joacă un rol esențial în formarea calităților gustative ale brânzei. În cursul procesului de maturare, aromele și gustul său devin mai intense. Corelația pozitivă dintre vechimea brânzei și gustul picant, aroma bogată și textura caracteristică se datorează proteolizei și lipolizei considerabile, care au loc prin acțiunea bacteriilor lactice locale în cursul maturării.
            Competențele producătorilor de brânză din regiune, care intervin manual în procesul de închegare, de formare și de maturare a produsului, sunt importante în ceea ce privește caracteristicile fizico-chimice și organoleptice ale produsului.
            Procesul de producție este strâns legat de cunoștințele producătorului de brânză, care este în măsură să determine perioada de producție a brânzei în funcție de condițiile climatice ale regiunii și de compoziția vegetației; acesta depinde, de asemenea, de intervenția sa manuală în timpul procesului, ceea ce dovedește fabricația artizanală a produsului.
            Referințe la „Arseniko Naxou” au fost făcute în presă, pe internet și la televiziune. Acesta este descris ca o tradiție de fabricare a brânzei din Naxos și printre cele mai cunoscute brânzeturi de pe insulă, cu un gust specific, unic, intens și plăcut care, de-a lungul timpului, devine mai picant și mai aromat, calificându-l drept o brânză de cea mai bună calitate și o sursă de inspirație. Renumele produsului a depășit granițele ariei de producție și este apreciat și de consumatorii din alte regiuni.
            Denumirea „Arseniko Naxou” este bine stabilită după cum reiese din referințele istorice, publicațiile din presa scrisă și online, precum și din facturile de cumpărare și de vânzare a produsului.
            
               Trimitere la publicarea caietului de sarcini
            
            [articolul 6 alineatul (1) al doilea paragraf din prezentul regulament]
            http://www.minagric.gr/images/stories/docs/agrotis/POP-PGE/prodiagrafes_arsenikou_naxou.pdf